กำชับมั่นคงให้ตื่นตัว คลายล็อก ก.ย.
พปชร.รอรับสามมิตร พท.ขยับ-แรงดูดแผ่ว วรงค์จองเวรเรืองไกร,คสช.ลั่นพร้อมรับมือ,คลายล็อก,เดือน ก.ย. กำชับฝ่ายมั่นคงตื่นตัวตลอดเวลา ย้ำภาพรวมทุกกลุ่มยังนิ่งสงบ พปชร.ขยับแต่งตัวรอรับกลุ่มสามมิตร ฝ่ายการเมืองเห็นตรง คสช.ไม่คายอำนาจ ชัยเกษม ชี้อาจมีลูกตุกติกตามมาอีก ตอก บิ๊กตู่ ใครบิดเบือนเห็นพูดอยู่ฝ่ายเดียว จตุพร ปัดงัดข้อ ชินวัตร ย้ำหลักการต้องมาก่อนบุคคล พท.ขยับปรับทัพใหญ่ ดี๊ด๊าแรงดูดเริ่มแผ่วท่อน้ำเลี้ยงตัน ทำกลุ่มเลย-โคราชลังเล ปูด ปรีชา ขอกลับรังเก่าแต่โดนปฏิเสธไร้เยื่อใย วิรัช จะเล่นสองหน้าก็ไม่ได้ สันติ โดดเดี่ยวซบพลังประชารัฐ ยื้อตระกูลเชิดชัยไว้สำเร็จ ดึงคนสังขทรัพย์ร่วมวง บุญจง-สุทิน โผซบตักนายใหญ่,เรื่องการคลายล็อก 6 ประเด็น ให้ฝ่ายการเมืองดำเนินกิจกรรมตามที่กฎหมายลูกกำหนด ได้รับเสียงขานรับจากฝ่ายการเมืองระดับหนึ่ง ขณะที่ฝ่ายความมั่นคงโดยคณะรักษาความสงบแห่งชาติ (คสช.) ได้มีการสั่งการให้หน่วยด้านความมั่นคงจับตา และเฝ้าระวังเพื่อรองรับกับการคลายล็อกการเมืองที่จะมีขึ้นในเดือน ก.ย.นี้,คสช.ลั่นพร้อมรับมือคลายล็อก,เมื่อวันที่ 25 ส.ค. พล.ต.ปิยพงศ์ กลิ่นพันธุ์ ผู้บัญชาการมณฑลทหารบกที่ 11 (ผบ.มทบ.11) ในฐานะทีมโฆษกคณะรักษาความสงบแห่งชาติ (คสช.) กล่าวว่า จากคำสั่ง พล.อ.เฉลิมชัย สิทธิสาท ผบ.ทบ. ในฐานะเลขาธิการ คสช. กำชับกองกำลังรักษาความสงบเรียบร้อย (กกล.รส.) ให้ติดตามสถานการณ์ที่เริ่มจะคลายล็อกทางการเมืองตั้งแต่เดือน ก.ย.เป็นต้นไปนั้น เป็นการแจ้งเตือนหน่วยงานที่เกี่ยวข้องให้รับภารกิจในอนาคต ดังนั้น ในส่วน กกล.รส.ต้องรับทราบภารกิจ และต้องเตรียมงานให้พร้อมมีความตื่นตัวตลอดเวลา เพื่อรองรับกับภารกิจด้านความมั่นคงของรัฐบาล ให้ความสงบสุขของบ้านเมืองคงอยู่ต่อไป ทุกเวลานาทีเป็นไปตามโรดแม็ปตามแผนงานของรัฐบาล และ คสช. กกล.รส.เป็นกลไกหนึ่งด้านความมั่นคง ต้องทราบภารกิจในช่วงเดือน ก.ย.ที่จะคลายล็อกการเมือง,ย้ำภาพรวมทุกกลุ่มยังนิ่งสงบ,พล.ต.ปิยพงศ์กล่าวอีกว่า กกล.รส.ต้องประคับประคองสถานการณ์ให้เรียบร้อยนำไปสู่การเลือกตั้งให้ได้ เมื่อเข้าสู่บรรยากาศทางการเมือง คำสั่งต่างๆที่ออกมาอะไรที่อนุญาตให้ทำได้ เจ้าหน้าที่ต้องรู้ว่ามีคำสั่งออกมาแล้ว ต้องศึกษาติดตามด้วยว่าอะไรอนุญาต กับที่ยังไม่อนุญาต หากเจ้าหน้าที่ไม่รู้จะกลายเป็นข้อครหาที่ไม่ดีได้ คสช.ได้ติดตามบรรยากาศการเมืองขณะนี้ของทุกกลุ่มทุกฝ่าย ทุกคนพยายามทำหน้าที่ของตนเองอย่างดี เคลื่อนไหวตามกรอบกฎหมาย เจ้าหน้าที่ปฏิบัติงานตามอำนาจหน้าที่ ขอย้ำว่ายังไม่มีอะไรเป็นสิ่งบอกเหตุว่าจะเกิดความไม่เรียบร้อย ภาพรวมยังปกติอยู่ ทุกอย่างเป็นไปตามโรดแม็ป,สมช.เชื่อบิดเบือนในโซเชียลพุ่ง,พล.อ.วัลลภ รักเสนาะ เลขาธิการสภาความมั่นคงแห่งชาติ (สมช.) กล่าวว่า จากคำสั่งของ ผบ.ทบ. กำชับให้ดูแลสถานการณ์โดยเฉพาะ กทม.ถือเป็นจุดอ่อน ที่จะมีการคลายล็อกในเดือน ก.ย. ท่านพูดในฐานะเป็นผู้รับผิดชอบก็ต้องเตรียมดูแลสถานการณ์ แต่โดยรวมขณะนี้ยังไม่มีอะไรน่าเป็นห่วงทั้งใน กทม.และต่างจังหวัด และ คสช.คงพิจารณาว่าจะคลายล็อกอย่างไร มีมาตรการมาดูแล เมื่อถามว่านายกฯแสดงความกังวลการบิดเบือนทางโซเชียลมีเดีย พล.อ.วัลลภตอบว่า คิดว่าประชาชนเริ่มพิจารณามากขึ้น เป็นไปได้เมื่อเข้าสู่โหมดเลือกตั้ง การบิดเบือนทางโซเชียลจะมีมากขึ้น เพราะทุกฝ่ายย่อมพยายามทำในสิ่งที่ตัวเองต้องการ,พปชร.ขยับแต่งตัวรับสามมิตร,ขณะที่นายชวน ชูจันทร์ ผู้ขอจดแจ้งจองชื่อพรรคพลังประชารัฐ กล่าวว่า ได้ยื่นหนังสือต่อคณะกรรมการการเลือกตั้ง (กกต.) เพื่อขอจัดการประชุมเพื่อคัดเลือกคณะผู้บริหารพรรคตามที่กฎหมายกำหนดเพื่อจัดตั้งพรรคแล้ว ในช่วงกลางเดือน ก.ย. ที่อิมแพค เมืองทองธานี วันนั้นจะชัดเจนว่าใครจะมาดำรงตำแหน่งอะไรบ้าง ทั้งหัวหน้าพรรค เลขาธิการพรรค กรรมการบริหารพรรค ถือว่าพร้อมทั้งหมดแล้ว เมื่อถามว่า ท่าทีกลุ่มสามมิตรส่งสัญญาณชัดเจนหรือยังว่าจะมาร่วมด้วย นายชวนตอบว่า ท่าที ณ เวลานี้น่าจะยืนยันอยู่พลังประชารัฐ แต่คงต้องมาดูวันต่อวัน เอาเป็นว่าแล้วแต่กลุ่มสามมิตรตัดสินใจ เมื่อถามว่า กดดันหรือไม่การที่พลังประชารัฐถูกจับจ้องทางการเมืองเป็นพิเศษ นายชวนตอบว่า ถ้ามองในแง่บวกก็ดีที่จะเปลี่ยนอะไรเก่าๆ เพื่อมีทางออก เป็นพรรคที่ไม่ได้ขัดแย้งอะไรกับใคร ทุกคนเดินมาอยู่ได้ไม่ว่าสีอะไร เป็นการเปลี่ยนมิติใหม่ทางการเมือง,ชัยเกษม ชี้ยังมีลูกตุกติกอีก,ด้านนายชัยเกษม นิติสิริ อดีต รมว.ยุติธรรม และแกนนำพรรคเพื่อไทย กล่าวว่า ต้องรอดูว่า คสช.จะคลายล็อกให้พรรคการเมืองทำกิจกรรมได้แค่ไหน ถ้าจะให้ถูกควรปลดล็อกด้วยซ้ำ แต่เขาพยายามดึงความได้เปรียบไว้ให้ยาวที่สุด หวังจะเล่นการเมืองต่อต้องทำอย่างนั้น เรื่องอะไรจะปล่อยให้หมดเสมอภาคเมื่อไหร่โอกาสแพ้ยิ่งสูงขึ้น แต่เราอยู่ในฐานะไม่สามารถไปควบคุมขอร้องอะไรได้ ก็รับสภาพไป แต่อีกมุมถือว่าดีคนทั่วไปจะได้มองเห็นว่าเขาไม่แฟร์มีลูกเล่นเมื่อถึงวันลงคะแนนคะแนนเสียงจะถูกเทไปอีกฝ่าย อย่างไรก็ตาม ยังเชื่อว่าเขาคงมีมาตรการอะไรออกมาอีกเพราะไม่อยากแพ้เลือกตั้ง อะไรที่จะเป็นประโยชน์กับฝ่ายตนเองต้องทำทุกอย่าง,ตอกบิดเบือนอะไรพูดฝ่ายเดียว,เมื่อถามว่า นายกฯระบุตลอด 4 ปีการทำงานของรัฐบาลถูกบิดเบือนตลอด จนทำให้ดูเหมือนไม่มีผลงาน นายชัยเกษมตอบว่า จะบิดเบือนอย่างไรก็หนีความจริงไม่พ้น และถ้าปล่อยให้ทุกฝ่ายออกมาพูด จะได้ข้อเท็จจริงที่ประชาชนใช้ตัดสินใจว่าใครกันแน่ที่บิดเบือน โกหกพกลม ขนาดพูดอยู่ฝ่ายเดียวยังบอกว่าถูกบิดเบือน กับอีกฝ่ายจะพูดอะไรเป็นคดีไปหมด แล้วบอกว่าบิดเบือนได้อย่างไร ยิ่งใกล้เลือกตั้งยิ่งอารมณ์เสีย ตอนหาเสียงและปลดล็อกคงได้รู้อะไรมากขึ้น นี่จึงเป็นสาเหตุที่ยังไม่ปลดล็อก เพราะถ้าปลดล็อกอะไรที่ว่าบิดเบือนพูดไม่จริง ออกมาเยอะแยะ ประชาชนจะได้รู้ว่าจริงๆเป็นอย่างไร เล่นอยู่ฝ่ายเดียวคนที่ดูก็รู้เล่นอะไรอยู่,ตู่ หลักการต้องมาก่อนบุคคล,นายจตุพร พรหมพันธุ์ ประธานแนวร่วมประชาธิปไตยต่อต้านเผด็จการแห่งชาติ (นปช.) กล่าวถึงการปรับโครงสร้างพรรคเพื่อไทยที่มีกระแสข่าวขัดแย้งกับตระกูลชินวัตร ว่า การวางแนวทางหลักการอุดมการณ์ เราต้องวางให้เหนือตัวบุคคล เพราะตัวบุคคลถูกทำลายได้ตลอด แต่ถ้าวางแนวทางอุดมการณ์ไม่มีใครทำลายได้ ถ้าวันหนึ่งเราสามารถอธิบายด้วยความเข้าใจถึงแก่นแท้ สิ่งเหล่านี้ไม่ได้อยู่ที่คน คนจะสลับสับเปลี่ยนหมุนเวียนอย่างไรก็ได้ เมื่อถามย้ำว่า การเสนอปรับโครงสร้างเช่นเท่ากับเดินคนละทางกับตระกูลชินวัตร นายจตุพรตอบว่า ไม่ได้พูดเรื่องบุคคล พูดเรื่องหลักการ เรามีวันที่จะล้มหายตายจาก ฉะนั้นให้ยึดที่อุดมการณ์ จิตวิญญาณการต่อสู้ที่ผ่านมา ไม่ได้บอกว่ามีปัญหากับใคร แต่เป็นเรื่องหลักการต้องวางเรื่องของตัวบุคคลให้หมดก่อน ในกระดานนี้เราต้องวางจิตวิญญาณหลักการอุดมการณ์ให้ได้ บุคคลต้องเป็นข้อ 2 ข้อแรกต้องเป็นนามธรรมก่อน ถ้าเริ่มด้วยรูปธรรมที่เป็นบุคคลก่อน มันเดินต่อไปไม่ได้,ไล่ มาร์ค ไปเคลียร์กับหลาน,นายอนุสรณ์ เอี่ยมสะอาด รักษาการรองโฆษกพรรคเพื่อไทย กล่าวถึงกรณีนายอภิสิทธิ์ เวชชาชีวะ หัวหน้าพรรคประชาธิปัตย์ กล่าวพาดพิงพรรคเพื่อไทยเป็นต้นเหตุการรัฐประหารว่า สิ่งที่นายอภิสิทธิ์พูดอาจมาจากชุดความคิดเดิมๆ ที่ยังคงหมกมุ่นวนเวียนอยู่ หรือพยายามสะกดจิตตัวเองให้เชื่อและพูดแบบนั้นเป็นแผ่นเสียงตกร่อง โดยไม่ได้สำรวจตัวเองว่ามีส่วนเกี่ยวข้องกับการทำให้เกิดรัฐประหารหรือไม่ คนส่วนใหญ่น่าจะไม่เห็นด้วยเพราะมีข้อเท็จจริงเชิงประจักษ์ยืนยันชัด ว่าบ้านเมืองมาถึงจุดนี้เพราะความไม่เชื่อมั่นในระบบรัฐสภา ส.ส.ประชาธิปัตย์ลาออกมาเป็นแกนนำม็อบ กปปส.ชัตดาวน์ประเทศ ก่อจลาจลขัดขวางการเลือกตั้ง สร้างสถานการณ์เรียกร้องรัฐประหาร พอรัฐประหารสำเร็จก็กลับมาตามเดิมเหมือนไม่มีอะไรเกิดขึ้น แต่พอใกล้จะเลือกตั้งก็พยายามพลิกตัวมารับบทพระเอก แทนที่นายอภิสิทธิ์จะท่องคาถากล่าวหาคนอื่น น่าจะลองไปคุยกับนายพริษฐ์ วัชรสินธุ หรือไอติม หลานชาย ที่ยอมรับว่าพรรคประชาธิปัตย์แพ้เลือกตั้ง 20 ปี เพราะนโยบายไม่ตอบโจทย์ให้ชนะได้,พท.ขยับปรับทัพใหญ่ต้านดูด,ผู้สื่อข่าวรายงานจากพรรคเพื่อไทยว่า หลังรัฐบาล คสช.ส่งสัญญาณชัดว่าจะเริ่มคลายล็อกในช่วงเดือน ก.ย. พรรคมีการเตรียมความพร้อมทั้งด้านนโยบาย และตัวบุคคลที่จะส่งลงสมัครรับเลือกตั้งไว้แล้ว โดยเฉพาะพื้นที่อีสานที่ต้องรักษาผู้เล่นรายเดิม และเสริมทัพผู้เล่นรายใหม่ ขณะที่กระแสดูดของกลุ่มสามมิตรวันนี้สถานการณ์เริ่มนิ่งแล้ว ภาคอีสานมีเพียงพื้นที่ จ.เลย นายปรีชา เร่งสมบูรณ์สุข นางเปล่งมณี เร่งสมบูรณ์สุข นายวันชัย บุษบา ที่ไม่อยู่กับพรรคแน่นอนแล้ว ทางพรรคจึงไปทาบทามนักการเมืองตระกูลสังขทรัพย์ จากค่ายภูมิใจไทย และนักการเมืองท้องถิ่นที่มีฐานเสียงดี ให้มาร่วมงานเป็นผลสำเร็จ ส่วน จ.นครราชสีมา ที่มีจำนวนเขตเลือกตั้งถึง 14-15 เขต แม้มีความพยายามดูดอดีต ส.ส.อย่างหนักจนเกิดความระส่ำ แต่ถึงตอนนี้มีเพียงคนตระกูลรัตนเศรษฐ และนายสุภรณ์ อัตถาวงศ์เท่านั้นที่ไป ขณะที่กลุ่มของนายอัสนี เชิดชัย นางลินดา เชิดชัย ที่มีกระแสข่าวจะไปร่วมงานกับพรรคพลังประชารัฐ และพยายามชักชวนคนอื่นไปด้วย ทำให้นายยงยุทธ ติยะไพรัช หนึ่งในแกนนำพรรคที่นายอัสนีให้ความเกรงใจ พาบุคคลทั้งสองไปคุยกับแกนนำคนสำคัญจนทั้งคู่เปลี่ยนใจ ให้คำยืนยันยังอยู่ร่วมงานกับพรรคเพื่อไทยต่อไป,บุญจง โดดซบตักนายใหญ่,ผู้สื่อข่าวรายงานอีกว่า ขณะเดียวกันนายบุญจง วงศ์ไตรรัตน์ อดีต ส.ส.นครราชสีมา และอดีตแกนนำพรรคภูมิใจไทย ได้ติดต่อขอมาร่วมงานกับพรรคเพื่อไทย และได้ไฟเขียวจากแกนนำคนสำคัญของพรรค พร้อมทั้งยืนยันจะให้สมัครรับเลือกตั้งในพื้นที่เดิม นอกจากนี้บุคคลที่ทุ่มเททำงานให้กับพรรคจะได้ลงสมัคร ส.ส.ระบบเขต เช่น นายอนุสรณ์ เอี่ยมสะอาด จะมาลงสมัครรับเลือกตั้ง ส.ส.เขต 1 นครราชสีมา เพื่อต่อสู้แย่งฐานเสียงกับผู้สมัครจากพรรคชาติพัฒนา และนายสุทิน คลังแสง อดีต ส.ส.มหาสารคาม ที่ร่วมงานกันมาตั้งแต่ยุคพรรคไทยรักไทยเดิม ก็จะได้ลงสมัคร ส.ส.เขตในนามพรรคเพื่อไทยอย่างแน่นอน,อึ้งท่อนํ้าเลี้ยงตันยังไม่ยอมจ่าย,ผู้สื่อข่าวรายงานด้วยว่า พื้นที่ในภาคอีสานของเพื่อไทยเริ่มนิ่งแล้ว เนื่องจากขั้วตรงข้ามเจาะไม่เข้า และมีข่าวแพร่สะพัดในวง ส.ส.เรื่องปัจจัยสนับสนุนที่นำมาล่อไม่เป็นไปตามข้อตกลง บางส่วนยังไม่มีการสั่งจ่าย ทำให้คนที่ยังลังเลชะลอการตัดสินใจ และคนที่ตัดสินใจไปแล้ว เปลี่ยนใจขอกลับมาร่วมงานกับพรรคเพื่อไทย อาทิ กลุ่มนายปรีชาได้ร้องขออดีตรัฐมนตรีบางคนไปช่วยพูดเจรจากับผู้ใหญ่ในพรรค แต่สุดท้ายไม่เป็นผล รวมถึงนายวิรัช รัตนเศรษฐ ที่เริ่มลังเล และขอต่อรองกับทางพรรค โดยนายวิรัชและภรรยาจะไปร่วมงานพรรคพลังประชารัฐ แต่ขอพื้นที่ให้ลูกชายลงสมัครในนามพรรคเพื่อไทย แต่ทางแกนนำไม่รับข้อเสนอดังกล่าว รวมถึงนายสัมภาษณ์ อัตถาวงศ์ อดีต ส.ส.นครราชสีมา พี่ชายนายสุภรณ์ ก็อยู่ในภาวะลำบากใจ,สันติ โดดเดี่ยวซบพลังประชารัฐ,ผู้สื่อข่าวรายงานเพิ่มเติมว่า อดีต ส.ส.ที่มีแนวโน้มสูงจะไปร่วมงานกับพลังประชารัฐ จะเป็นในนามบุคคลและครอบครัว ไม่ใช่ระดับแกนนำมุ้ง เช่น จ.ลพบุรี มีเพียงพื้นที่ของนายนิยม วรปัญญา ที่ พล.อ.สรชัช วรปัญญา บุตรชายจะไปร่วมงานกับพลังประชารัฐ กลุ่มเพชรบูรณ์ของนายสันติ พร้อมพัฒน์ นางวันเพ็ญ พร้อมพัฒน์ กรณีนายสันตินำรายชื่อกลุ่มอดีต ส.ส.เพชรบูรณ์ ไปเสนอกับพลังประชารัฐทั้งหมด แต่ปรากฏว่าไม่มีใครไป สร้างความไม่พอใจให้ผู้ใหญ่ในพรรคอย่างมาก สุดท้ายมีเพียงนายสันติและภรรยาเท่านั้นที่ไป ในส่วนฐานที่มั่นหลักในโซนภาคเหนือ ภาคอีสาน ส.ส.หลายคนยังเหนียวแน่นไม่ทิ้งพรรค,ชทพ.ยังหวังปลดล็อกตามมา,ขณะที่นายนิกร จำนง ผู้อำนวยการพรรคชาติไทยพัฒนา กล่าวว่า การคลายล็อกของรัฐบาลเป็นไปตามสถานการณ์ของเวลา เป็นเรื่องที่ต้องทำไม่ใช่เป็นการร้องขอ ถ้าไม่ทำจะเกิดปัญหากับทั้งผู้มีอำนาจ พรรคการเมือง ระบบเลือกตั้ง และกระทบไปถึงโรดแม็ปด้วย เชื่อว่าถ้าคลายล็อกแล้วการปลดล็อกจะตามมาในเวลาไม่นานนัก แต่คงไม่ทั้งหมดเพราะจะมีผลทางการเมือง อาจเกรงจะเกิดแรงกดดันต่อรัฐบาล คสช. จึงเพียงคลายล็อก จะเรียกร้องอย่างไรก็ไม่เชื่อว่าปลดล็อกทั้งหมด แต่อีกเรื่องที่นายวิษณุ เครืองาม รองนายกรัฐมนตรี ยังพูดไม่ชัด คือเรื่องไพรมารีโหวต ที่เรายอมรับสภาพการคลายล็อกได้เพราะไม่มีทางเลือกอื่น ยังไงก็ต้องรับ,นิพิฏฐ์ ฟันธงไม่มีทางปลดล็อก,ที่พรรคประชาธิปัตย์ นายนิพิฏฐ์ อินทรสมบัติ รองหัวหน้าพรรคประชาธิปัตย์ กล่าวว่า คงคลายล็อกในบางเรื่องเท่านั้น เช่น ให้พรรคการเมืองจัดประชุมใหญ่ เพื่อดำเนินการเรื่องกรรมการบริหารพรรค (กก.บห.) หรือทำเรื่องไพรมารีโหวตแต่ไม่ใช่คลายล็อกให้หาเสียงได้ ซึ่งเราก็รับได้ เพราะการดำเนินการต่างๆ ของพรรคการเมืองจะได้เดินหน้าต่อไปได้ ส่วนตัวคาดว่า คสช.จะคลายล็อกในช่วงกลางเดือน ก.ย. หลัง พ.ร.บ.ประกอบรัฐธรรมนูญว่าด้วยการเลือกตั้ง และ พ.ร.บ.ประกอบรัฐธรรมนูญว่าด้วยการได้มาซึ่ง ส.ว. ประกาศในราชกิจจานุเบกษา ซึ่งต้องทำกิจกรรมเหล่านี้ให้ทันใน 90 วัน จึงจะทันเลือกตั้งในวันที่ 24 ก.พ.2562 แต่ถ้าทำไม่เสร็จภายในเวลา 90 วันเวลาการเลือกตั้งอาจยืดออกไปอีกประมาณ 5 เดือน,บี้ ป.ป.ช.เตะตัดขาสามมิตร,นายวัชระ เพชรทอง อดีต ส.ส.พรรคประชาธิปัตย์ แถลงว่า หลังศาลประเทศอังกฤษมีคำพิพากษาตัดสินในคดีโรลส์รอยซ์ โดยคดีนี้คณะกรรมการป้องกันและปราบปรามการทุจริตแห่งชาติ (ป.ป.ช.) ระบุว่ากำลังแสวงหาข้อมูลและข้อเท็จจริง แต่ผ่านมานับปีคดีไม่มีความคืบหน้า จึงเห็นว่า ป.ป.ช.ใช้เวลาแสวงหาข้อเท็จจริงมาเป็นเวลานานนับปีน่าจะเพียงพอแล้ว จึงขอทวงถามความคืบหน้าว่าไปถึงไหน เหตุใดคดีนี้จึงเงียบหายไป จึงขอให้ชี้แจงต่อสาธารณะและสังคม และอีกคดีที่สังคมยังรอคำตอบ คือ การทุจริตเงินงบประมาณ 770 ล้านบาทของกระทรวงทรัพยากรธรรมชาติและสิ่งแวดล้อม สร้างฝายแม้ว ซึ่งสำนักงานตรวจเงินแผ่นดิน (สตง.) ตรวจสอบพบว่าฝายแม้วที่สร้างไม่คุ้มค่ากับงบประมาณแผ่นดิน และเรื่องนี้อยู่ใน ป.ป.ช.มานานหลายปีแล้ว ขอถามว่า ป.ป.ช.ทำอะไรอยู่ ขอให้ชี้แจงความคืบหน้าต่อสังคมด้วย,สนช.จ่อถกร่าง พ.ร.บ.งบฯปี 62,ผู้สื่อข่าวรายงานจากรัฐสภาว่า ในการประชุมสภานิติบัญญัติแห่งชาติ (สนช.) วันที่ 30 ส.ค.นี้ มีวาระสำคัญเพื่อพิจารณาร่าง พ.ร.บ.ประมาณรายจ่ายประจำปี 2562 ซึ่งคณะกรรมาธิการวิสามัญฯชุดที่มีนายอภิศักดิ์ ตันติวรวงศ์ รมว.คลัง เป็นประธานพิจารณาเสร็จแล้ว โดยหน่วยงานที่ได้งบประมาณมากที่สุดคือ กระทรวงศึกษาธิการ 174,958,321,100 บาท ถูกตัดงบลง 1,369 ล้านบาท รองลงมาคือ กระทรวงกลาโหม 117,583,067,200 บาท ถูกตัดงบลง 534 ล้านบาท กระทรวงคมนาคม 55,028,332,800 บาท ถูกตัดงบลง 253 ล้านบาท กระทรวงมหาดไทย 36,526,341,600 บาท ถูกตัดงบลง 435 ล้านบาท ขณะที่งบประมาณในส่วนของกองทุนประชารัฐเพื่อเศรษฐกิจฐานราก ได้รับการเสนอในวงเงิน 40,000 ล้านบาท โดยไม่ถูกตัดลดงบประมาณลงแต่อย่างใด,กมธ.ให้ดูจริงจังโละรัฐวิสาหกิจ,ผู้สื่อข่าวรายงานว่า กมธ.ได้มีการตั้งข้อสังเกตเน้นเรื่องงบประมาณค่าใช้จ่ายการจ้างที่ปรึกษาควรจ้างเฉพาะงานที่มีความจำเป็น และหน่วยงานที่ขาดแคลนบุคลากรที่มีความเชี่ยวชาญเฉพาะด้านที่ไม่สามารถหลีกเลี่ยงได้ รวมถึงค่าใช้จ่ายการเดินทางไปดูงานต่างประเทศ ควรพิจารณาเฉพาะภารกิจของหน่วยงานที่เป็นพันธกรณี ในลักษณะข้อตกลงความร่วมมือระหว่างประเทศ และดำเนินการตามระเบียบและมติ ครม.ที่เกี่ยวข้องอย่างเคร่งครัด ควรหลีกเลี่ยงกรณีที่ไม่เป็นประโยชน์ต่อภารกิจของหน่วยงานอย่างแท้จริง นอกจากนี้ยังเสนอให้รัฐบาลมีมาตรการจริงจังในการพิจารณาการดำรงอยู่ของรัฐวิสาหกิจ และองค์การมหาชนที่มีอยู่ ให้เป็นไปตามรัฐธรรมนูญมาตรา 75 ที่ระบุรัฐต้องไม่ประกอบกิจการที่มีลักษณะเป็นการแข่งขันกับเอกชน เว้นแต่กรณีที่มีความจำเป็น เพื่อการรักษาความมั่นคงของรัฐ การสาธารณูปโภค การจัดทำบริการสาธารณะ,นายกฯลดเหลื่อมล้ำคนพิการ,พล.อ.อนันตพร กาญจนรัตน์ รมว.การพัฒนาสังคมและความมั่นคงของมนุษย์ (พม.) กล่าวถึงความคืบหน้าโครงการไทยนิยมยั่งยืน ในส่วนของกระทรวงการพัฒนาสังคมฯว่า มีการดำเนินโครงการพัฒนาคุณภาพชีวิตคนพิการ ชุมชนร่วมใจ ไม่ทิ้งใครไว้ข้างหลัง ร่วมกับภาคีเครือข่าย เช่น สสส. ขับเคลื่อนศูนย์ส่งเสริมและพัฒนาอาชีพคนพิการ จ.ขอนแก่น เพื่อพัฒนาศักยภาพคนพิการ โดยเฉพาะการสนับสนุนให้เครือข่ายคนพิการมีอาชีพสร้างรายได้แก่ตนเองและครอบครัว เปิดพื้นที่ให้คนพิการมีส่วนร่วมกับสังคมผ่านการทำงาน เพื่อลดช่องว่างและความเหลื่อมล้ำในสังคม เป็นไปตามนโยบายของรัฐบาลและ พล.อ.ประยุทธ์ จันทร์โอชา นายกฯและหัวหน้าคสช. ที่มุ่งมั่นลดความเหลื่อมล้ำ ยกระดับคุณภาพชีวิตคนพิการทุกด้าน ให้อยู่ในสังคมอย่างมีความสุข มีคุณภาพชีวิตดีขึ้น เน้นการพัฒนาที่สอดคล้องกับบริบทคนพิการในตลาดแรงงาน 3 แนวทาง คือ 1.การจ้างงานประจำในหน่วยงาน อาทิ อบต. โรงเรียน ศูนย์เด็กเล็ก 2.การจ้างงานบริการสังคม และ 3.การส่งเสริมอาชีพอิสระในกลุ่มผู้พิการรุนแรง ที่ไม่สามารถเข้าสู่การทำงานในหน่วยงานได้ ให้ตอบโจทย์ตามสมรรถนะที่เหมาะสมกับสภาพความพิการ เชื่อว่าจากโมเดลการดำเนินงานของ จ.ขอนแก่น จะเป็นต้นแบบขยายผลไปสู่เป้าหมายให้เกิดการจ้างงาน และสนับสนุนอาชีพคนพิการตามแนวทางไทยนิยมยั่งยืนได้ตามเป้าหมาย 55,445 อัตราทั่วประเทศได้ภายในปี 2562,วรงค์ จ่อร้องเอาผิด เรืองไกร,วันเดียวกัน นพ.วรงค์ เดชกิจวิกรม อดีต ส.ส.พิษณุโลก พรรคประชาธิปัตย์ โพสต์เฟซบุ๊กระบุว่า ตามที่นายเรืองไกร ลีกิจวัฒนะ สมาชิกพรรคเพื่อไทย นำเสนอข้อมูลการขาดทุนโครงการรับจำนำข้าวในเชิง คำถาม ว่าไม่มีการขาดทุน ทั้งที่ศาลฎีกาแผนกคดีอาญาของผู้ดำรงตำแหน่งทางการเมือง มีคำพิพากษาออกมาแล้ว นำไปสู่ความสับสนของประชาชน และมีผู้ไม่หวังดีนำไปขยายผลให้เกิดความเข้าใจผิด และหวังผลทางการเมือง จึงหารือกับทีมกฎหมายพรรคประชาธิปัตย์ และเห็นว่าควรยื่นให้ศาลฎีกาแผนกคดีอาญาของผู้ดำรงตำแหน่งทางการเมือง พิจารณาว่ามีการกระทำละเมิดต่อศาลหรือไม่ ภายในสัปดาห์หน้า,ปชป.ค้านเพิ่มโทษปรับ 5 หมื่น,อีกเรื่อง นายวัชระ เพชรทอง อดีต ส.ส.บัญชีรายชื่อพรรคประชาธิปัตย์ กล่าวถึงกรณีกรมการขนส่งทางบกเสนอขอแก้ไข พ.ร.บ.รถยนต์ และ พ.ร.บ.ขนส่งทางบก โดยการเพิ่มโทษความผิดเรื่องใบขับขี่ในกรณีที่ ไม่มีใบขับขี่ ว่า เห็นว่าข้อเสนอนี้อาจเอื้อให้เกิดการทุจริตของเจ้าหน้าที่บางส่วนได้ อาจมีเจ้าหน้าที่บางคนตั้งศาลเตี้ยริมถนนแทนโดยเฉพาะ ในชนบท การออกกฎหมายเพิ่มโทษให้ปรับขั้นสูงสุด ถึง 50,000 บาทจึงไม่สอดคล้องกับภาวะเศรษฐกิจของสังคมไทย เสมือนให้เจ้าหน้าที่ถือเตารีดไปใช้ ในการทำหน้าที่กับประชาชน จึงขอคัดค้าน และขอเรียกร้องถึงนายกฯได้โปรดระงับยับยั้ง และให้ชะลอร่างกฎหมายนี้ออกไปก่อน เพื่อรอให้มีสภาผู้แทนราษฎรเข้ามาทำหน้าที่พิจารณาแทน ตามที่ พล.อ.ประยุทธ์ระบุว่าจะมีการเลือกตั้งในวันที่ 24 ก.พ.,2562 จะดีที่สุด,พท.บอกแก้ปัญหาไม่ตรงจุด,นายพลภูมิ วิภัติภูมิประเทศ อดีต ส.ส.กทม. พรรคเพื่อไทย กล่าวถึงกรณีดังกล่าวว่า ถือเป็นการเพิ่มโทษที่สูงเกินความจำเป็น ไม่สอดคล้องกับสภาวะ เศรษฐกิจในปัจจุบัน และเป็นการแก้ปัญหาไม่ตรงจุด ที่ผ่านมาคนที่ถูกเจ้าหน้าที่ตำรวจเรียกจับบนท้องถนน มักหาช่องทางหลีกเลี่ยงใบสั่ง โดยการจ่ายเงินใต้โต๊ะให้เจ้าหน้าที่เป็นช่องทางการทุจริต การเพิ่มโทษปรับเช่นนี้อาจเปิดช่องทางให้การทุจริตมากขึ้นหรือไม่ สิ่งที่ภาครัฐควรไปพิจารณาแก้ปัญหาอุบัติเหตุบนท้องถนน คือการปิดช่องทางการทุจริต เช่น การออกใบสั่งอิเล็กทรอนิกส์ ให้ตรวจสอบเจ้าหน้าที่ได้ รวมถึงรณรงค์เพิ่มวินัยจราจร เข้มงวดการออกใบอนุญาตขับขี่ น่าจะช่วยลดอุบัติเหตุได้มากกว่าถือเป็นการแก้ปัญหาที่ตรงจุด และไม่เพิ่มภาระให้กับประชาชน
คสช.ลั่นพร้อมรับมือคลายล็อกเดือน ก.ย. กำชับฝ่ายมั่นคงตื่นตัวตลอด เวลา ย้ำภาพรวมทุกกลุ่มยังนิ่งสงบ  
คสช.,คลายล็อก,พรรคการเมือง,หาเสียง,ข่าวหน้า1,เลือกตั้ง